Hemmingus, miseracione diuina episcopus ecclesie Aboensis, vniuersis et singulis presens scriptum cernentibus et ad quos peruenerit, salutem in Domino et infrascripte rei geste agnoscere ueritatem. Dudum magnifico principi domino Magno regi necnon magnifice principisse Blance, regine regni Suecie, quondam Johannes Guillaberti, tunc in ipso regno apostolice sedis nuncius, certas pecunias ad cameram apostolicam spectantes et ipsius camere nomine mutuo tradiderat, pro quibus soluendis in certo termino tunc expresso nos cum quibusdam alijs prelatis necnon nobilibus et militaribus ipsius regni efficaciter obligauimus, submittentes nos auditoris dicte sedis camere cohercionj, si in solucione huiusmodi in prefato termino deficeremus, juxta instrumentorum publicorum et litterarum nostris sigillis sigillatarum et super hoc confectorum (!) tenores. Verum cum propter inopiam nostram, ecclesie nostre et tocius regni predicti perturbacionem in dicto termino huiusmodi pecuniam totalem soluere minime poteramus, nec adhuc soluere possimus, dictis inopia et perturbacione obstantibus, partem dicti debiti, prout inter dictos dominos regem, reginam, prelatos, personas et militares fuerat ad partem conuentum et ordinatum, et inter alia pro nunc venerabili viro domino Birgero Gregorij, preposito ecclesie Vpsalensis, habenti ad hoc plenum mandatum recipiendi et quitandi nos a venerabili viro domino Henrico Biscop, preposito ecclesie Bremensis, domini nostri pape capellano et nuncio pro huiusmodi debitis exigendis ad partes istas per dictam sedem destinato, nonaginta marchas puri argenti Coloniensis ponderis et valoris nomine eiusdem camere persoluimus, obtinentes ab eodem domino Birgero preposito restantis debiti solucionis faciende usque ad vnum annum a tempore date precencium continue numerandum prorogacionem. Nosque, volentes dicte camere de dictis debitis integraliter, prout ad nos spectat, vigore dictorum instrumentorum et litterarum respondere, in hijs scriptis eidem domino Birgero preposito necnon Rodghero, notario publico infrascripto, tamquam publice et autentice persone stipulantibus nomine, camere antedicte et personis ipsius camere promittimus et efficaciter nos obligamus, quod infra vnius anni spacium a tempore date presencium continue numerandum totale restans debitum cum dampnis et expensis, prout ad nos spectat, iuxta dictorum instrumentorum et litterarum tenores dicte camere aut dicto domino Henrico Biscop preposito ipsius nomine aut alteri super hoc habenti mandatum recipiendi in locis et in argento sub pondere et periculo in priori obligacione expressis persoluemus, recipientes voluntarie excommunicacionis sentenciam in nos per dictum dominum Birgerum prepositum in casu, quo in huiusmodi solucione in prefato termino deficeremus, auctoritate apostolica latam; et nichilominus cohercioni dicte camere auditoris nos submittimus et sub ea, sub qua in dictis litteris et instrumentis submisimus, esse, nec a priori obligacione, exepcionum et priuilegiorum renunciacionibus ac omnibus et singulis in ipsa obligacione seu litteris et instrumentis super hoc confectis contentis quantum ad dictum restans debitum per premissa aut quacunque alia contraria precedentium recedere volumus, ymmo ipsam in omnibus suis capitulis et clausulis manere volumus efficacem et eciam innouamus quo ad restans debitum antedictum jn procuratores nostros ad recognoscendum huiusmodi debitum et alia faciendum coram dicto domino auditore, que in dictis litteris et instrumentis continentur, constituentes et innouantes quos in ipsis litteris constituimus, nec eos reuocare sed in plena priori potestate volumus permanere; et nichilominus a dicti domini Henrici cohercione, iuxta traditam sibi a sede apostolica potestatem, nolumus, prout nec possumus, recedere per premissa, sed in omnibus suis mandatis quo ad premissa volumus obedire. Que omnia et singula premissa per dictum Rodgherum notarium infracriptum in formam publicam redigi mandauimus et sigilli nostri appensione in vberiorem noticiam fecimus communiri. Acta sunt hec in armario ecclesie Aboensis, de anno nativitatis Domini m°ccc°lxiij, jndiccione prima, mensis maij die decima tercia, hora sexta vel quasi, pontificatus sanctissimj in Christo patris ac dominj nostri dominj Vrbanj, diuina prouidencia pape quinti, anno primo, presentibus venerabilibus et discretis viris dominis Henrico Hardmannj preposito, Johanne de Wema, Willekino in Nummis et Johanne de Sundis, canonicis dicte ecclesie Aboensis, testibus ad premissa vocatis specialiter et rogatis. Et ego Rodgherus Biscop, clericus Osnaburgensis, publicus imperiali auctoritate notarius, quia premissis solucioni, restantis debiti soluendi prorogacionj, stipulacionj, promissionj, obligacionj, excommunicacionis sentencie illate voluntarie recepcioni, camere apostolice et auditoris eius submissionj, prioris obligacionis quantum ad restans debitum innouacioni ac procuratoris constitucioni et innovacioni necnon omnibus aliis et singulis supradictis vnacum prenotatis testibus presens interfui, eaque sic fieri vidi et audiui atque hanc diccionem contentis inter vndecimam et decimam lineas extra directam lineam scriptam ab infra sursum numerando non vicio sed errore contigisse, in presenti mea subscripcione approbaui et in hanc publicam formam redegi, quod signo meo solito et consueto signaui, rogatus specialiter a dicto domino episcopo et requisitus in testimonium premissorum.